Lesersbrief: ’n Ope brief aan Jack MarkowitzEFF-lede ruk Vrydag op na die Hoërskool Brackenfell. (Foto: EFF/Twitter) Die afgelope Vrydag se betogings by die Hoërskool Brackenfell was redelik kortstondig ná betogers met water, verf en traanrook uitmekaargedryf is. Een ding wat byna groter opslae as die betoging self gemaak het, was die kommentaar van Jack Markowitz, EFF-studenteleier van die Universiteit van Kaapstad (UK) wat ook die kleinseun is van Leon Markowitz, voormalige DA-LUR en geldinsamelaar in die Wes-Kaap. Markowitz is gebore en getoë in Kaapstad en studeer politiek en filosofie aan dié universiteit. Hy het groot opslae in die media gemaak met sy opmerkings waarin hy Brackenfell spesifiek en wit mense sonder enige bewys beswadder. Henning Lubbe (23) ŉ student aan Unisa, wat tans internasionale betrekkinge studeer en in Pretoria woon, het hierdie ope brief in reaksie op Markowitz se uitlatings geskryf: Henning Lubbe. (Foto: Verskaf) Liewe Jack Vandag skryf ek aan jou as ŉ jong wit man wat self al baie geklassifiseer was as ŉ “linkse liberaal” en vele ander dinge onder regses en ek sak eintlik effens my kop in skaamte vir jou part wanneer ek na die video’s van jou kyk wat op al wat ŉ sosialemediaplatform is geplaas en gedeel word. Met jou rooi baadjie staan jy en praat oor hoe die Brackenfell-optogte nie genoeg is nie en hoe die EFF die optogte en beweging moet verskuif na woonbuurte soos Clifton en ander “welaf” woonbuurte waar wit mense woon. My enigste vraag hier is; gaan jy hulle dan ook na jou eie huis neem? Aangesien die laaste keer wat ek gekyk het, jy onder dieselfde kam geskeer kan word as die “ryk wit mense” met hul rykdom wat, volgens jou, van generasie tot generasie oorgedra word. As iemand wat dit selfs noem dat hy na ŉ privaat skool toe gegaan het, is daar seker stewige bedrae van jou eie “wit voordeel” wat jy eerstens kan begin verdeel onder jou EFF-maatjies? Jy studeer immers ook aan die Universiteit van Kaapstad – dit was my droom om daar te kan studeer, maar ongelukkig is ek sonder ŉ vader gelos toe ek nog ŉ jong seun was en moes my ma my alleen grootmaak met ŉ salaris van so ongeveer R3 000,00 per maand waarvan meer as die helfte nog moes gaan vir ons eenslaapkamerwoonstel se huur. Ek het nooit die geleentheid gehad om groot te word met familielede soos joune wat heelwat “welaf” is as gevolg van hul wit voordele nie. Ek dink ek moet ook begin betoog, want waarom kan die voordele wat ek as wit man het, nie so veel soos joune wees nie? Ek moes maar eerder deur laer- en hoërskool gesubsidieer word en op die oomblik gebruikmaak van die regering se Nasionale Finansiële Hulpskema vir Studente (NFHS) om my tersiêre opleiding te borg. Jy staan voor die televisiekameras soos iemand wat dieselfde paar reëls uit ŉ draaiboek oor en oor moet lees vir een of ander oudisie vir ŉ propagandarolprent wat die Sowjets tydens die Koue Oorlog geskiet het. Dit klink nie of jy waarlik glo wat jy sê nie, maar jy sleep maar saam en al antwoord wat jy op elke vraag gee, klink maar dieselfde as die vorige een. Ek wil graag vir jou advies gee, Jack. Voordat jy jou rooi oorpak aantrek en maar op die bus klim wat al die EFF-ondersteuners na dieselfde populistiese doodloop neem, dink bietjie voor jy praat of wees ten minste net meer oortuigend. Jy versprei haat en moedig mense aan om gewelddadig op te tree. Maar ek is seker toe die polisie die eerste traangas in die lug skiet, was jou rooi baadjie vinnig uit en het jy gevlug. Die mense wat jy jou teikens maak, het nie altyd die geleentheid om te vlug soos jy nie. Jou EFF-maatjies wil ŉ skool aanval met talle onskuldige jongmense wat nog jonger is as jy en jy moedig dit aan en waag dit om te sê “dis nie genoeg nie”? Ek voel tweedehandse vernedering vir jou part. As iemand wat wil staan en preek oor wit voorreg, wil ek eers hoor en sien hoe jy beplan om die rykdom van jou eie familie te verdeel en hoe jy jou eie voordele gaan oorgee. Dan praat ons weer.